–Не памылюся, калі скажу, што ўсе настаўнікі з радасцю сустрэлі гэтую навіну. Не сакрэт, што ў сучаснай інфармацыйнай прасторы ў кнігі вельмі многа канкурэнтаў, больш прывабных і “лёгкіх”. Быць чытачом не так проста, як гэта падаецца на першы погляд. Таму, выбіраючы паміж тым, што патрабуе напружання і работы думкі– кнігаю, і тым, што не патрабуе такіх намаганняў, перавага часта, на жаль, аддаецца апошняму. Наш сучаснік прывык да прамалінейных кароткіх інфармацыйных радкоў і відовішчных, насычаных спец-эфектамі фільмаў. У такой сітуацыі кніга прайграе. Але не таму, што яна маральна ўстарэла, а якраз таму, што яна мала папулярызуецца ў грамадстве ці, як зараз сказалі б, мала “раскручана”, “распіярана”. І задача дзяржавы – дапамагчы кнізе вярнуць страчаныя пазіцыі. Канешне ж, гэта немагчыма зрабіць за адзін год. Аднак, спадзяюся, што закладзены ў 2012 годзе падмурак стане асновай павышэння ролі і значнасці кнігі і чытання ў сучасным грамадстве.